Kauhukirja antoi uuden ajatuksen kymmenen vuotta asiaa tutkineelle kirurgille.

Maailman ensimmäistä ihmisen päänsiirtoleikkausta pitkään kaavaillut neurokirurgi Sergio Canavero aikoo toteuttaa jo aiemmin siirtyneen leikkauksen tulevana syksynä Kiinassa, kertoo Business Insider.

Canaveron mukaan hän oli tutkinut pään siirtämistä toiseen vartaloon jo kymmenen vuotta, ennen kuin hän luki Mary Shelleyn vuonna 1818 julkaistun kauhuromaanin Frankenstein. Kirjan lukemisen jälkeen hän oli oivaltanut että hänen suunnittelemastaan operaatiosta puuttui kokonaan yksi elementti, nimittäin sähkö.

Tarkoitus onkin käyttää sähköä nyt pään ja vartalon selkäydinten yhdistämiseen toimivaksi yhdessä polyetyleeniglykolin kanssa.

”Sähköllä on voimaa nopeuttaa uusiutumista”, hän sanoo.

Kirjassa tiedemiehenä toimineen Victor Frankensteinin tapaan Canavero haluaa huijata kuolemaa. Hän visioi tulevaisuudesta, jossa terveet ihmiset voisivat suorittaa vartalonvaihdon elääkseen pidempään, lopulta jopa kloonattuihin vartaloihin.

”Pyrin elämän pidentämiseen. Elämän pidentämiseen sekä elämän ja kuoleman välisen muurin rikkomiseen”, hän kertoo.

Aiemmissa kokeissa hän on yhdistänyt selkärankoja muun muassa koiralta ja hiiriltä. Tulokset ovat kuitenkin olleet jossain määrin kiistanalaisia ja herättäneet voimakasta kritiikkiä tiedemaailmassa.